Mikael Olesen blev onsdag hyldet for sin indsats som frivillig for Thy Fritid og Firmaidræt.

Normalt tjener de ikke en rød reje for deres arbejde. Men onsdag blev en frivillig ved Thy Fritid og Firmaidræt alligevel et sekscifret beløb rigere. 40-årige Mikael Olesen vandt nemlig Kulturministerens Idrætspris 2023. -	Det var stort. Det var en kæmpe oplevelse at stå derinde på stadion og få sit navn råbt op, siger Mikael Olesen og fortsætter: - Jeg var meget, meget nervøs og havde ikke set det komme. Tidsfordriv mellem udrykninger Mikael Olesen arbejder til dagligt som ambulancebehandler og har de sidste tre år arbejdet som frivillig ved Thy Fritid og Firmaidræt. - Jeg ser det sådan set bare som en hobby. I starten var det nok noget tidsfordriv, for at få tiden til at gå, og så blev det jo bare mere og mere spændende med tiden, siger han. For som ambulancebehandler er der ifølge Mikael Olesen tidspunkter, hvor der ikke er så meget at lave. Så når der var langt mellem udrykningerne, manglede han noget at give sig til. Og der kom det frivillige arbejde på banen. I sin tid hos Thy Fritid og Firmaidræt har Mikael Olesen blandt andet været med til at skabe et bedre hjemmeside- og betalingssystem samt arrangering af events. - Det handler om at kunne få lov til at bruge nogle af de ting, man har lært fra tidligere, og at man kan få lov til at putte disse i en forening og så ligesom se udbyttet i det, og få det til at vokse på den måde, siger Mikael Olesen. Vigtigt at hylde frivillige Det var blandt andet kulturminister Jakob Engel-Schmidt (M), der uddelte prisen og de medfølgende 100.000 kroner onsdag aften. Men hvad pengene skal bruges på, er for Mikael Olesen endnu uvist. - Det er jo sindssygt mange penge. Det er også en pris til familien, for det er et samlet projekt, siger han og fortsætter: - Det bliver nok noget rejse her i sommerferien. Fortjent sejr Uanset hvad beslutningen ender på, er sejren i hvert fald velfortjent, mener generelsekretær for Dansk Firmaidrætsforbund Mette Mandrup. - Mikael vandt den, fordi han virkelig har gjort en stor forskel for vores forening i Thy. Han er en god rollemodel for de frivillige ledere, som vi fremad også gerne vil tiltrække i Dansk Firmaidræt. Og det er ifølge generalsekretæren særdeles vigtigt at hylde de frivillige kræfter i landet. - De yder jo en kæmpe indsats. Lad os nu bare tage Mikael, som både har job, børn og en sød hustru, som også skal passes, siger hun og fortsætter: - Og alligevel vælger man at lægge masser af timer i også at skabe nogle oplevelser for andre mennesker, og det skal de bare hyldes for. Udover Mikael Olesen var også paraatlet Lisa Kjær Gjessing og landstræner Bjarne Johansen samt Danmarks Cykle Union nomineret til Kulturministerens Idrætspris 2023.